ข่าววัคซีนต้าน “โควิด” รัสเซีย ฉุดทองโลก วันเดียวร่วงแรง “ทองไทย” ลดฮวบ 1,400 บ.
"สมาคมค้าทองคำ" เผยข่าววัคซีนต้าน "โควิด" รัสเซีย ฉุดราคาทองคำโลก วันเดียวร่วงแรงสุดในรอบ 7 ปี "ทองไทย" ลดฮวบ 1,400 บ. รูปพรรณ ขายออกบาทละ 28,350 บ.
"สมาคมค้าทองคำ" เผยข่าววัคซีนต้าน "โควิด" รัสเซีย ฉุดราคาทองคำโลก วันเดียวร่วงแรงสุดในรอบ 7 ปี "ทองไทย" ลดฮวบ 1,400 บ. รูปพรรณ ขายออกบาทละ 28,350 บ.
12 ส.ค. 2563

สมาคมค้าทองคำ รายงานราคาทอง (96.5%) วันนี้ (12 ส.ค.63) เมื่อเวลา 09.32 น.ที่ผ่านมา ร่วงหนัก 1,400 บาท ตามตลาดโลก เมื่อเทียบกับราคาปิดวานนี้
โดยราคาทองคำแท่ง รับซื้ออยู่ที่บาทละ 27,750.00 บาท ขายออกที่ราคาบาทละ 27,850.00 บาท
ทองรูปพรรณ รับซื้ออยู่ที่ราคาบาทละ 27,257.68 บาท ขายออกที่บาทละ 28,350.00 บาท
แนวโน้มราคาทองคำคาดปรับตัวลง
ราคาทองคํา Spot ร่วงหนักมากทำสถิติปรับลงรุนแรงวันเดียวมากที่สุดในรอบกว่า 7 ปี กว่า 100 ดอลลาร์ จากแรงเทขายสินทรัพย์ปลอดภัย หลังข่าวรัสเซียประสบความสำเร็จในการพัฒนาวัคซีนต้านโควิด-19 ทองไทยเปิดตลาดร่วงรุนแรงเป็นประวัติการณ์
ราคาทองคำดิ่งลงรายวันเป็นเปอร์เซนต์หนักที่สุดจากแรงเทขายทองคำในฐานะสินทรัพย์ปลอดภัย ภายหลังจากประธานาธิบดีวลาดิเมียร์ ปูติน ประกาศว่า รัสเซียได้พัฒนาวัคซีนต้านไวรัสโควิด-19 และกระทรวงสาธารณสุขรัสเซียได้อนุมัติให้ใช้วัคซีนดังกล่าว นอกจากนี้ ราคาทองยังถูกกดดันจากการที่ตลาดหุ้นทั่วโลกปรับตัวขึ้น และอัตราผลตอบแทนพันธบัตรสหรัฐเพิ่มขึ้น
นอกจากนี้ สกุลเงินดอลลาร์แข็งค่าขึ้น และความคืบหน้าในการออกมาตรการกระตุ้นเศรษฐกิจรอบใหม่ของสหรัฐฯ ทั้งหมดเป็นปัจจัยถาโถมกดดันราคาทองคำถูกเทขายจนราคาร่วงหนักดังกล่าว
รายงานเศรษฐกิจสำคัญของสหรัฐฯ ในคืนวันนี้ ติดตามการประกาศดัชนีราคาผู้บริโภค (CPI) เดือนก.ค. ตัวเลขคาดการณ์จะอยู่ที่ระดับ 0.3% รวมถึงตัวเลขจีดีพีไตรมาส 2 ของอังกฤษ